Gábor Vona

Gábor Vona (s. Gábor Zázrivecz, 20. elokuuta 1978, Gyöngyös) on unkarilainen poliitikko, joka on tullut aikoinaan tunnetuksi äärioikeistolaisen Jobbik-puolueen puheenjohtajana sekä puolisotilaallisen Magyar Gárda -järjestön perustajana, vuodesta 2023 lähtien konservatiivisen pienpuolueen Második Reformkor johtajana.

Gábor Vona on haastattelussa kertonut polveutuvansa unkarilaisesta talonpoikaistosta. Slaavilaisen syntymäsukunimensä Zázrivecz hän oli perinyt isänsä isäpuolelta; Vonan isoäiti oli miehensä kaaduttua Transilvaniassa toisen maailmansodan aikaan mennyt uusiin naimisiin Zázrivecz-nimisen miehen kanssa, joka otti vaimonsa pojan omiin nimiinsä. Opiskeluvuosinaan Gábor Vona otti takaisin alkuperäisen isoisänsä sukunimen.

Vona opiskeli historiaa ja psykologiaa Budapestin yliopistossa sekä toimi opettajana vähän aikaa. Hän oli vuonna 2003 perustamassa uutta ”arvoiltaan konservatiivista, menetelmiltään radikaalia kristillis-kansallismielistä puoluetta” Jobbikia, alusta saakka sen varapuheenjohtajana, vuodesta 2006 lähtien puheenjohtajana. Hänellä oli ollut yhteyksiä myös Viktor Orbánin Fidesz-puolueeseen, vuodesta 2002 lähtien hän oli kuulunut Orbánin perustamaan ”Liitto kansakunnan puolesta -kansalaispiiriin” (Szövetség a Nemzetért Polgári Kör).

Vuonna 2006 Vona perusti Jobbikin "taisteluosaston" Magyar Gárdan, joka nostatti kansainvälistä kohua avoimesti fasismiin (kuten Unkarin entiseen Nuoliristi-puolueeseen) viittaavalla symboliikallaan sekä vihamielisellä suhtautumisellaan romaneihin ja homoseksuaaleihin. Räväkän äärioikeistopopulismin avulla Vonan Jobbik saavutti merkittäviä voittoja sekä vuoden 2009 europarlamenttivaaleissa että seuraavan vuoden parlamenttivaaleissa. Vuoden 2011 lopulla Jobbik oli joidenkin mielipidetutkimusten mukaan Unkarin toiseksi suosituin puolue. Europarlamenttivaalien jälkeen Vona ajoi eurooppalaisten äärioikeistopuolueiden yhteistä ryhmittymää. Vonan johdolla järjestettiin tammikuussa 2012 mielenosoitus, jossa vaadittiin Unkarin eroa EU:sta ja lopuksi poltettiin EU:n lippu.

Keväällä 2012 Jobbik-puolueen kannatushuippu alkoi taittua, ja vuoden 2014 parlamenttivaalien alla Vonan johtaman Jobbikin nähtiin siirtyvän maltillisemmille linjoille, kohti poliittista keskustaa, laajempia kansankerroksia puhuttelevaksi kansanpuolueeksi. Vuoden 2015 puoluekokouksessa Vona ilmoitti, että ”natsiromantiikkaa kaipaavat” eivät enää ole tervetulleita Jobbikiin ja että puolue pyrkii muuttumaan kansanpuolueeksi ja tavoittelemaan hallituspaikkaa. Huhtikuussa 2016 Vona sulki puoluejohtajakisasta kolme radikaalimpaa linjaa edustanutta puolueen varapuheenjohtajaa, näiden joukossa sittemmin Meidän Kotimaamme -liikkeeseen siirtyneen Előd Novákin. Kesällä 2016 Vona ilmoitti Jobbikin luopuvan tavoitteesta erottaa Unkari EU:sta. Elokuussa 2017 Vona kiisti puolueensa koskaan olleen antisemitistinen tai rasistinen (tosin puolueen historiasta löytyi runsaasti lausuntoja, jotka puhuivat tätä vastaan) ja pyysi anteeksi kaikilta, joita puolueen ulostulot olisivat mahdollisesti loukanneet.

Vuoden 2018 parlamenttivaaleissa Jobbik sai 26 edustajanpaikkaa mutta epäonnistui päätavoitteessaan, Fidesz-puolueen ylivallan kaatamisessa. Kansanpuolueeksi muuttuminen ei ollut toiminut, ja antamansa lupauksen mukaisesti Gábor Vona erosi puoluejohtajan tehtävästä ja luopui kansanedustajan mandaatistaan.

Vuosina 2018–2023 Vona toimi vapaana videobloggaajana ja politiikan analyytikkona. Vuonna 2019 hän perusti kansalaisjärjestön nimeltä Második Reformkor (’Toinen reformikausi’, nimi viittaa Unkarin historian ns. reformikauteen vuosina 1825–1848, jolloin Unkarin yhteiskuntaa, kulttuuria ja taloutta voimaperäisesti uudistettiin). Vuonna 2023 Vona ilmoitti palaavansa politiikkaan ja muuttavansa Második Reformkor -järjestön poliittiseksi puolueeksi. Puolueen alkutaival oli kuitenkin vaivalloinen, ja tammikuussa 2026 Vona ilmoitti, että ”loistavista” ehdokkaista huolimatta ”Toinen reformikausi” ei vielä pysty osallistumaan kevään 2026 parlamenttivaaleihin.

Lähteet

 Aiheesta muualla 

Luokka:Puolueiden puheenjohtajat
Luokka:Unkarilaiset poliitikot
Luokka:Vuonna 1978 syntyneet
Vona, Gábor